เกิดอะไรขึ้นกับ ประเทศบราซิล
ตอนนี้หลายประเทศในทวีปอเมริกาใต้ กำลังประสบปัญหาด้านเศรษฐกิจและการเมือง ตั้งแต่เวเนซุเอล่า อาร์เจนติน่า รวมไปถึงบราซิล รู้ไหมว่าบราซิลเคยอยู่ในกลุ่มประเทศที่มีเศรษฐกิจเติบโตอย่างรวดเร็ว แต่วันนี้เรื่องกลับไม่ได้เป็นอย่างนั้น แล้วเกิดอะไรขึ้นกับบราซิล? ลงทุนแมนจะเล่าให้ฟัง
28 มิ.ย. 2561

เกิดอะไรขึ้นกับ ประเทศบราซิล / โดย ลงทุนแมน
ตอนนี้หลายประเทศในทวีปอเมริกาใต้
กำลังประสบปัญหาด้านเศรษฐกิจและการเมือง
ตั้งแต่เวเนซุเอล่า อาร์เจนติน่า รวมไปถึงบราซิล
รู้ไหมว่าบราซิลเคยอยู่ในกลุ่มประเทศที่มีเศรษฐกิจเติบโตอย่างรวดเร็ว
แต่วันนี้เรื่องกลับไม่ได้เป็นอย่างนั้น
แล้วเกิดอะไรขึ้นกับบราซิล?
ลงทุนแมนจะเล่าให้ฟัง
บราซิลเป็นประเทศที่มีขนาดเศรษฐกิจกว่า 70.6 ล้านล้านบาท ใหญ่เป็นลำดับที่ 1 ของทวีปอเมริกาใต้ ใหญ่เป็นลำดับที่ 9 ของโลก ใหญ่กว่าประเทศไทยกว่า 4 เท่า
หลายปีที่ผ่านมาประเทศบราซิลมีการก่อหนี้เพิ่มขึ้นเพื่อจัดการแข่งขันกีฬาระดับใหญ่ 2 รายการ ที่ใช้งบประมาณไปกว่า 800,000 ล้านบาท
ปี 2014 บราซิลใช้งบประมาณจัดฟุตบอลโลก 372,160 ล้านบาท
ปี 2016 บราซิลใช้งบประมาณจัดกีฬาโอลิมปิกเกมส์ 432,300 ล้านบาท
งบประมาณส่วนใหญ่ถูกนำไปใช้ในการปรับปรุงสนามกีฬา และลงทุนโครงสร้างพื้นฐานต่างๆ ซึ่งส่วนใหญ่มาจากการก่อหนี้ของภาครัฐ
แต่น่าเศร้าที่รายได้ของภาครัฐกลับเพิ่มขึ้นไม่ทัน..
โดยเฉพาะแหล่งรายได้หลักจากการส่งออกน้ำมันและแร่ต่างๆ ที่ลดลง
สาเหตุมาจากสินค้าโภคภัณฑ์มีราคาลดลงในช่วงหลายปีที่ผ่านมา
พอเรื่องเป็นแบบนี้ ก็ทำให้สัดส่วนหนี้สาธารณะต่อ GDP ของบราซิลปรับตัวสูงขึ้นมาอย่างต่อเนื่อง
ปี 2015 หนี้สาธารณะต่อ GDP 65.5%
ปี 2016 หนี้สาธารณะต่อ GDP 69.9%
ปี 2017 หนี้สาธารณะต่อ GDP 74.0%
ดังนั้น มาตรการรัดเข็มขัดของประเทศจึงตามมา โดยเฉพาะการตัดลดงบประมาณด้านสาธารณสุขและการศึกษา
จึงไม่น่าแปลกใจที่เราจะเห็นการประท้วงในบราซิลหลายครั้งในช่วงที่ผ่านมา
ในปี 2017 อัตราว่างงานในบราซิลพุ่งขึ้นสูงกว่า 13% โดยมีคนบราซิลกว่า 14 ล้านคน ต้องตกงานจากเศรษฐกิจของประเทศที่ตกต่ำในรอบ 25 ปี ทำให้บริษัทจำนวนมากลดการลงทุน และการจ้างงาน
ปี 2015 อัตราการเติบโตของ GDP -3.55%
ปี 2016 อัตราการเติบโตของ GDP -3.47%
ปี 2017 อัตราการเติบโตของ GDP 0.98% แม้จะเริ่มพื้นตัวแต่ยังต่ำกว่าการเติบโตของ GDP ในช่วง 10 ปีก่อนหน้านี้ที่เฉลี่ยปีละ 3.5%
เรื่องคอร์รัปชันถือเป็นอีกหนึ่งปัญหาที่อยู่กับบราซิลมาอย่างต่อเนื่อง
ไม่เว้นแม้แต่ผู้นำสูงสุดของประเทศ..
ปี 2015 อดีตประธานาธิบดีลูลา ดา ซิลวา ที่ถูกกล่าวหาว่ารับสินบนจำนวน 32 ล้านบาท จากการอนุมัติให้บริษัทรับเหมาก่อสร้าง เข้าไปรับงานก่อสร้างของบริษัทปิโตรบาส รัฐวิสาหกิจน้ำมันรายใหญ่ของประเทศในราคาที่สูงเกินเหตุ ซึ่งปัจจุบันเขาถูกศาลสั่งจำคุกกว่า 12 ปี
ปี 2016 นางดิลมา รุสเซฟฟ์ อดีตประธานาธิบดีหญิงคนแรกก็ถูกถอดออกจากตำแหน่ง จากความผิดฐานใช้อำนาจไม่ถูกต้องในการตกแต่งงบประมาณแผ่นดิน รวมถึงพัวพันกับคดีทุจริตคอร์รัปชันในบริษัทปิโตรบาส
ปี 2017 นายมิเชล เตเมร์ ถูกตั้งข้อกล่าวหาในการรับสินบนจากบริษัทที่ผลิตเนื้อสัตว์ยักษ์ใหญ่ ทำให้ปัจจุบัน 87% ของประชาชนชาวบราซิลไม่ไว้วางใจประธานาธิบดีคนปัจจุบัน
ไม่น่าแปลกใจที่ค่าดัชนีความโปร่งใส (Corruption Perception Index) ระหว่างปี 2012-2017 ลดลงจาก 43 คะแนนเหลือเพียง 37 คะแนน
ไม่มีใครรู้ว่าอนาคตของบราซิลจะเป็นอย่างไร
แต่เราสามารถเรียนรู้ข้อผิดพลาดต่างๆ เหล่านี้ของบราซิลได้หลายเรื่อง อย่างน้อยเพื่อเป็นบทเรียนและป้องกันไม่ให้เกิดขึ้นกับประเทศไทยของเราในอนาคต
การลงทุนในโครงการขนาดใหญ่ของภาครัฐ ควรเป็นการลงทุนที่สามารถเพิ่มศักยภาพของประเทศ และสร้างรายได้กลับคืนมาให้รัฐในอนาคตได้ ไม่เช่นนั้นก็ไม่ต่างจากการกู้หนี้มาซื้อของฟุ่มเฟือย
เพราะโครงการขนาดใหญ่ของภาครัฐส่วนมากจะมาจากการเพิ่มหนี้สาธารณะ และ รัฐมีภาระที่จะต้องใช้หนี้คืน
อีกเรื่องหนึ่งคือการคอร์รัปชันของผู้นำประเทศ..
ผู้นำประเทศเป็นบุคคลสำคัญที่จะสร้างความเชื่อมั่นให้กับทั้งคนในประเทศ และต่างประเทศ
ถ้าประชาชนในประเทศมีความเชื่อมั่น ก็กล้าลงทุน กล้าจับจ่ายใช้สอย เศรษฐกิจก็จะดีตามมา
แต่หากผู้นำประเทศมีการคอร์รัปชัน ทำให้เกิดความไม่ไว้เนื้อเชื่อใจ.. หลายคนก็คงเสียดายภาษีที่จ่ายให้ภาครัฐ ว่าสุดท้ายจะไปตกอยู่กับคนที่คอร์รัปชันหรือไม่
ในโลกนี้
มีหลายประเทศให้เราศึกษาเป็นตัวอย่าง
ดูเรื่องราวของประเทศที่สำเร็จ และ ประเทศที่ล้มเหลว ก็น่าจะเป็นบทเรียนให้เราได้รู้ว่าเราควรจะเลือกทางเดินไหน
แล้วทางเดินไหนที่เราจะภูมิใจ
ถ้ามีคนต่างชาติมาถามเราว่าเกิดอะไรขึ้นกับ ประเทศไทย..
----------------------
นอกจากประเทศบราซิลแล้ว ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------
Reference
-
-
-
-
-
-
-
-
-
-
[7813].